Kullamäe: Homme on pikkade rotatsioonis rohkem võimalusi
TÜ/Rock jäi esimesel poolajal juba 29:38 taha ning tuli hakata mõtlema, mida edasi teha. "Esimesel poolajal hakkasid meie kaitse eksimused rünnakust. Viskasime palju mööda ja siis ei jõudnud kaitsesse tagasi. Pall liikus küll õigetesse kohtadesse, aga realiseerisime oma võimalusi halvasti," selgitas Kullamäe.
"Teisel poolajal juba kukkusid pallid paremini sisse ja nii oli kaitses ka lihtsam. Mängisime ilma vastaseid skautimata ja proovisime igaühe vastu individuaalselt mängida. Kokkuvõttes meile hea ja võitluslik võit ning saame homme finaalis mängida," sõnas ta.
Finaalis kohtub Rock kas Ventspilsi või Liepajaga. "Homme on ka Joosep Toome tagasi (mees puudus tänaselt mängult perekondlikel põhjustel - toim.) ja pikkade rotatsioonis rohkem võimalusi," rõõmustas Kullamäe.